Előterjesztés

**Szombathely Megyei Jogú Város Közgyűlése Oktatási és Szociális Bizottságának**

**2016. december 14-i ülésére**

**Javaslat pályázati felhívás jóváhagyására Szombathely Megyei Jogú Város Önkormányzata által fenntartott Szombathelyi Barátság Óvoda magasabb vezetői álláshelyére**

Szombathely Megyei Jogú Város Önkormányzata által fenntartott Barátság Óvoda vezetője, Sárosiné Somogyi Irén a nők kedvezményes nyugdíjazását szeretné igénybe venni 2017. augusztus 26. napjától, erre való tekintettel kéri közalkalmazotti jogviszonya 2017. április 25. napjával, felmentéssel történő megszüntetését azzal, hogy a felmentési idő 2016. december 27. napjától kezdődne és 2017. április 25. napjától kéri a munkavégzési kötelezettség alóli mentesítését.

Sárosiné Somogy Irén vezetői megbízatása 2017. 07. 31. napjáig szól, ezért lemond vezetői megbízásáról, azzal, hogy a lemondási idő 2017. február 24. napján kezdődik és 2017. április 24. napjáig tart.

A vezetői megbízásról történő lemondás elfogadásáról Szombathely Megyei Jogú Város Közgyűlése a 2016. december 15-i ülésén dönt. A vezető nyugdíjazására tekintettel az új vezetői pályázat kiírásáról intézkedni kell.

Az óvodavezetői megbízás magasabb vezetői megbízás. Magyarország helyi önkormányzatairól szóló 2011. évi CLXXXIX. törvény 41. § (7.) bekezdése szerint a helyi önkormányzat képviselő-testülete – amennyiben törvény kivételt nem tesz – kinevezi az intézmény vezetőjét.

A közalkalmazottak jogállásáról szóló 1992. évi XXXIII. törvény (továbbiakban: Kjt.) 20/B. § (1) bekezdése értelmében magasabb vezető és a vezető beosztás ellátására szóló megbízásra a 20/A. § (1) és (3)-(8) bekezdései alkalmazásával pályázatot kell kiírni. A pályázatot a megbízási jogkör gyakorlója írja ki.

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) Önkormányzati rendelete 52. § (2) bekezdés 15. pontjában az Oktatási és Szociális Bizottság hatáskörébe utalta a magasabb vezetői megbízásra vonatkozó pályázati feltételek meghatározását.

A Kjt. 20/A. § (3) bekezdése valamint a pedagógusok előmeneteli rendszeréréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII.30.) Korm. rendelet (továbbiakban: Korm. rendelet) 22. § (7) bekezdése szerint a pályázati felhívásnak az alábbiakat kell tartalmaznia:

* a munkáltató és a betöltendő munkakör, vezetői beosztás megnevezését,
* a munkakörbe tartozó, illetve a vezetői beosztással járó lényeges feladatokat,
* a pályázat elnyerésének valamennyi feltételét,
* a pályázat részeként benyújtandó iratokat, igazolásokat,
* a pályázat benyújtásának feltételeit és elbírálásának határidejét,
* a munkahely megjelölését,
* a magasabb vezetői beosztásra történő megbízás időtartamát,
* a megbízás kezdő napját és megszűnésének időpontját,
* a beosztáshoz kapcsolódó juttatásokat.

A Kjt. 20/B. § (2) bekezdése kimondja, hogy a pályázatban meg kell jelölni, hogy magasabb vezető, illetve a vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.

A pályázati felhívás az előterjesztés mellékletét képezi.

A Nemzeti köznevelésről szóló 2011. évi CXC. törvény (a továbbiakban: Nkt.) 67. § (1) bekezdése alapján nevelési-oktatási intézményben az intézményvezetői megbízás feltétele:

a) az adott nevelési-oktatási intézményben pedagógus munkakör betöltéséhez szükséges – a törvény 3. mellékletében felsorolt - felsőfokú iskolai végzettség és szakképzettség,

b) pedagógus szakvizsga keretében szerzett intézményvezetői szakképzettség,

c) legalább öt év pedagógus munkakörben szerzett szakmai gyakorlat,

d) a nevelési-oktatási intézményben pedagógus munkakörben fennálló, határozatlan időre, teljes munkaidőre szóló alkalmazás vagy a megbízással egyidejűleg pedagógus munkakörben történő, határozatlan időre teljes munkaidőre szóló alkalmazás.

A Korm. rendelet 22. § (1) bekezdése értelmében a magasabb vezetői megbízást 5 évre kell megadni. Az Nkt. 68. § (4) bekezdése alapján amennyiben az intézményvezető megbízásának utolsó napja nem július 1. és augusztus 15. közötti időszakra esne, a megbízás lejártának időpontját akkor is erre az időszakra kell meghatározni.

A Kjt. 20/A. § (5) bekezdése alapján a pályázó – a pályázat részeként benyújtandó iratokon, igazolásokon túlmenően – a pályázathoz csatolja:

* a munkáltató vezetésére kiírt pályázat esetén a munkáltató vezetésére, fejlesztésére vonatkozó programját,
* arról szóló nyilatkozatát, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul,
* a külön jogszabályban vagy a pályázatban előírt további követelmények igazolására vonatkozó okiratokat.

A magasabb vezetői álláshelyre meghirdetett pályázati felhívást a Kjt. 20/A. § (4) bekezdésében foglaltaknak megfelelően a kormányzati személyügyi igazgatási feladatokat ellátó szerv (a továbbiakban: személyügyi központ) internetes oldalán (kozigállás.gov.hu), a Korm. rendelet 22.§ (6) bekezdése alapján a miniszter által vezetett minisztérium hivatalos lapjában, valamint, ha a fenntartó önkormányzat, a székhelyén, a helyben szokásos módon kell közzétenni. A pályázat benyújtásának határideje a pályázati felhívásnak a személyügyi központ honlapján való elsődleges közzétételtől számított 15 napnál – munkáltató vezetésére kiírt pályázat esetén 30 napnál rövidebb nem lehet.

A Korm. rendelet 23. § (3) és (8) bekezdése alapján a pályáztató a pályázattal kapcsolatos véleményének kialakításához – a pályázatnak a nevelőtestület (szakalkalmazotti értekezlet) részére történő átadás napját követő első munkanaptól számítva – legalább harminc napot köteles biztosítani (továbbiakban: véleményezési határidő). A pályázatot a véleményezési határidő lejártát követő harminc napon belül el kell bírálni. Ha a megbízási jogkört közgyűlés vagy képviselő-testület gyakorolja, a pályázatokat a közgyűlés, képviselőtestület részére véleményezési határidő lejártát követő harmincadik napot követő első testületi ülésre be kell nyújtani.

Az Nkt. 83. § (3) – (4) bekezdése alapján a fenntartó a közoktatási intézmény vezetőjének megbízásával összefüggő döntése előtt beszerzi az alkalmazotti közösség, az óvodaszék, a szülői szervezet véleményét.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. december „ ”**

***/*: Koczka Tibor:*/***

**HATÁROZATI JAVASLAT**

**..../2016. (XII. 14.) OSzB. sz. határozat**

1. Az Oktatási és Szociális Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI. 3.) önkormányzati rendelet 52. § (2) bekezdés 15. pontjában kapott felhatalmazás alapján

a Szombathelyi Barátság Óvodában a 2016. évben meghirdetésre kerülő magasabb vezetői pályázatra vonatkozó felhívást az előterjesztés melléklete szerinti tartalommal jóváhagyja.

1. A Bizottság felkéri a Köznevelési, Sport és Ifjúsági Irodát, hogy a jegyző törvényességi felügyelete mellett – az óvodavezető vezetői megbízásáról szóló lemondásának Közgyűlési jóváhagyását követően - a pályázati eljárás lebonyolításáról gondoskodjon.

**Felelős:** Rettegi Attila, Oktatási és Szociális Bizottság elnöke

/A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője/

**Határidő:** 2016. december 30. /az 1. pont vonatkozásában/

2017. május 15. /a 2. pont vonatkozásában/